ถ้าพูดถึงกาแฟ ร้าน Black Canyon คงเป็นร้านแรกๆที่คุณนึกถึงใช่ไหมล่ะ แต่วันนี้เราจะไม่แนะนำเรื่องกาแฟหรอกค่ะ วันนี้เมนูที่เรายินดีนำเสนออย่างยิ่งคือเมนูอาหารค่ะ

วันนี้เราจะพาพวกคุณมาที่ร้าน Black Canyon สาขาเซ็นทรัลซิตี้ บางนา(ชั้น 5)ค่ะ ร้านนี้จัดบรรยากาศสไตล์อเมริกัน ดูน่านั่ง มีโต๊ะให้นั่งทั้งในและหน้าร้าน โดยที่นั่งหน้าร้านจัดเป็นที่นั่งสไตล์ร้านกาแฟหรูร่วมสมัย ส่วนด้านในร้านจัดที่นั่งเป็นแบบร้านอาหารครอบครัว จัดเป็นสัดส่วน ร้านดูสะอาดสะอ้าน พนักงานงานบริการดีเยี่ยมน่าประทับใจค่ะ

เมนูที่อยากแนะนำวันนี้มีชื่อว่า “ข้าวผัดเขียวหวานไก่” เป็นเมนูที่น่ารักทั้งหน้าตา และรสชาติก็อร่อยไม่ผิดหวังเลยล่ะค่ะ เมนูนี้เป็นการนำข้าวไปผัดกับแกงเขียวหวานไก่ ประดับประดาด้วยไข่ต้มหั่นเป็นเสี้ยว วางล้อมที่ด้านหนึ่งของจาน ส่วนอีกด้านหนึ่งได้มีการนำผักจำพวก มะเขือเทศ แตงกวาและผักจำพวกสลัดมาวางเรียงกันสวยงาม 

เรื่องของรสชาติ ด้วยความหอมหวานของเครื่องแกงบวกกับรสเผ็ดนิดๆผัดผสมกับเนื้อไก่ทำให้รสชาติออกมาเข้ากันได้ลงตัว เหมือนเรานั่งทานแกงเขียวหวานที่ครบเครื่องแกงจริงๆค่ะ ในเรื่องของราคาเองก็แสนคุ้มค่านะคะ เมนูจานนี้ราคาเพียง 85 บาทเท่านั้น

โดยรวมนะคะ รู้สึกถูกใจกับร้าน Black Canyon สาขานี้มาก ประทับใจทั้งบริการและรสชาติอาหารเลยค่ะ อันที่จริงที่นี่มีเมนูอาหารค่อนข้างหลากหลาย ทั้งอาหารไทยและอาหารฝรั่ง รวมถึงเครื่องดื่มหลายประเภท(แต่เน้นที่กาแฟ) รับรองได้เลยค่ะว่า ถ้าคุณได้ลองมาชิมร้านนี้ คุณจะไม่ผิดหวังเลย
